Lorraine Grima ta’ 40 sena minn Bormla ntbagħtet disa’ xhur ħabs u multa €700 wara li nstabet ħatja li kellha fil-pussess tagħha borża ecstasy. Il-każ seħħ fit-30 ta’ Mejju 2005, waqt road block f’Bormla stess, fejn instab li fil-‘bra’ kellha moħbija borża b’25 pillola ecstasy. Fil-karozza kien hemm is-sieħeb tagħha u żewġt itfal. Grima qalet li kienet qed iġġorhom magħha biex ma tħalihomx id-dar għax għandha t-tfal. Żiedet tgħid li kienet xtrathom f’daqqa biex meta jkun hemm party ma toqgħodx tixtri waħda waħda. Grima nstabet ħatja wkoll li kisret sentenza tal-Qorti tal-2002 meta kienet ingħatat sentenza ta’ tliet snin ħabs sospiżi għal erbgħa. Il-Maġistrat Natasha Galea Sciberras ordnat li din is-sentenza terġa’ tibda tgħodd.